CELEX: 32017R1393
Language: hr
Date: 2017-05-24 00:00:00
Title: Delegirana uredba Komisije (EU) 2017/1393 оd 24. svibnja 2017. o izmjeni Delegirane uredbe (EU) br. 1395/2014 o uspostavi plana za odbačeni ulov za ribolov određenih malih pelagijskih vrsta i ribolov u industrijske svrhe u Sjevernome moru

28.7.2017   
            
            
               HR
            
            
               Službeni list Europske unije
            
            
               L 197/1
            
         DELEGIRANA UREDBA KOMISIJE (EU) 2017/1393
   оd 24. svibnja 2017.
   o izmjeni Delegirane uredbe (EU) br. 1395/2014 o uspostavi plana za odbačeni ulov za ribolov određenih malih pelagijskih vrsta i ribolov u industrijske svrhe u Sjevernome moru
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ (1), a posebno njezin članak 15. stavak 6. i članak 18. stavke 1. i 3.,
   budući da:
   
               (1)
            
            
               Cilj Uredbe (EU) br. 1380/2013 postupno je napuštanje prakse odbacivanja ulova u raznim vrstama ribolova u Uniji uvođenjem obveze iskrcavanja ulova vrsta koje podliježu ograničenjima ulova.
            
         
               (2)
            
            
               Delegiranom uredbom Komisije (EU) br. 1395/2014 (2) uspostavljen je plan za odbačeni ulov radi provedbe obveze iskrcavanja u ribolovu određenih malih pelagijskih vrsta i ribolovu u industrijske svrhe u Sjevernome moru.
            
         
               (3)
            
            
               U skladu s člankom 15. stavkom 6. Uredbe (EU) br. 1380/2013 u vezi s njezinim člankom 15. stavkom 5. točkom (a) planovi za odbačeni ulov mogu sadržavati tehničke mjere s ciljem smanjenja odnosno, u najvećoj mogućoj mjeri, uklanjanja neželjenih ulova.
            
         
               (4)
            
            
               Belgija, Danska, Njemačka, Francuska, Nizozemska, Švedska i Ujedinjena Kraljevina imaju izravan upravljački interes u ribarstvu u Sjevernome moru. Nakon savjetovanja sa Savjetodavnim vijećem za Sjeverno more i Savjetodavnim vijećem za ribolov pelagijskih vrsta te su države članice 7. veljače 2017. dostavile zajedničku preporuku za tehničku mjeru.
            
         
               (5)
            
            
               Zajedničkim se prijedlogom konkretno predlaže izmjena Delegirane uredbe (EU) br. 1395/2014 kako bi uključila odstupanje od članka 21. stavka 3. Uredbe Vijeća (EZ) br. 850/98 (3), kojim se zabranjuje upotreba određenih ribolovnih alata na području uz dansku obalu na Sjevernome moru.
            
         
               (6)
            
            
               Zabrana iz članka 21. stavka 3. Uredbe (EZ) br. 850/98 svojedobno je uvedena radi zaštite sleđa koji je usputni ulov u ribolovu na papalinu.
            
         
               (7)
            
            
               Prema savjetovanjima koje su provele zainteresirane države članice, udio sleđa u uzorcima ulova prikupljenima unutar relevantnog područja trenutačno je manji od udjela sleđa u uzorcima ulova prikupljenima izvan tog područja. Ta su savjetovanja uputila na činjenicu da zabrana uspostavljena člankom 21. stavkom 3. Uredbe (EZ) br. 850/98 u ovom trenutku onemogućuje fleksibilnost potrebnu da bi se plovilima dopustilo da ribu love ondje gdje svoj neželjeni usputni ulov mogu smanjiti u najvećoj mjeri.
            
         
               (8)
            
            
               Od relevantnih znanstvenih institucija dobiveni su znanstveni doprinosi, koje je pregledalo Međunarodno vijeće za istraživanje mora (ICES). Dana 28. veljače 2017. održan je sastanak Stručne skupine za ribarstvo i akvakulturu na kojem se raspravljalo o predmetnim mjerama.
            
         
               (9)
            
            
               ICES (4) u svojem savjetu napominje da je u pokusnom ribolovu na papalinu udio sleđa u ulovu po masi bio veći izvan polja za papalinu nego unutar njega, ali da nije bilo razlike u pri mjerenju po broju primjeraka. Na temelju toga moglo bi se očekivati da se ribolovom unutar polja za papalinu smanjuje neželjeni ulov sleđa (po masi) u usporedbi s ribolovom izvan njega. ICES napominje da ukidanje zabrane ribolova u „polju za papalinu” vjerojatno ne bi imalo nikakav učinak na stokove sleđa ili papaline. ICES smatra da nema potrebe za dodatnim preispitivanjem polja za papalinu jer su za kontrolu usputnog ulova sleđa dovoljne druge mjere upravljanja.
            
         
               (10)
            
            
               Mjere predložene u zajedničkoj preporuci u skladu su s člankom 18. stavkom 3. Uredbe (EU) br. 1380/2013 i mogu se uključiti u Delegiranu uredbu (EU) br. 1395/2014.
            
         
               (11)
            
            
               Delegiranu uredbu (EU) br. 1395/2014 trebalo bi stoga na odgovarajući način izmijeniti.
            
         
               (12)
            
            
               Budući da mjere predviđene ovom Uredbom izravno utječu na gospodarske aktivnosti povezane sa sezonom ribolova plovila Unije i na njezino planiranje, ova bi Uredba trebala stupiti na snagu odmah nakon objave.
            
         DONIJELA JE OVU UREDBU:
   Članak 1.
   U Delegiranu uredbu Komisije (EU) br. 1395/2014 umeće se sljedeći članak 4.a:
   
      „Članak 4.a
      Tehničke mjere za ribolov na papalinu u području uzdansku obalu na Sjevernome moru
      Odstupajući od članka 21. stavka 3. Uredbe (EZ) br. 850/98, odobrava se ribolov na papalinu sljedećim ribolovnim alatom na području uz dansku obalu na Sjevernome moru definiranom u stavku 1. točki (c) tog članka:
      
                  (a)
               
               
                  povlačni ribolovni alat veličine oka mrežnog tega manje od 32 mm;
               
            
                  (b)
               
               
                  stezač (plivarica) ili
               
            
                  (c)
               
               
                  jednostruke mreže stajaćice, zaplećuće mreže, trostruke mreže stajaćice i lebdeće (plovuće) mreže veličine oka mrežnog tega manje od 30 mm.”
               
            
   Članak 2.
   Ova Uredba stupa na snagu sljedećeg dana od dana objave u Službenom listu Europske unije.
   Ova je Uredba u cijelosti obvezujuća i izravno se primjenjuje u svim državama članicama.
   
      Sastavljeno u Bruxellesu 24. svibnja 2017.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 354, 28.12.2013., str. 22.
   
   
      (2)  Delegirana uredba Komisije (EU) br. 1395/2014 od 20. listopada 2014. o uspostavi plana za odbačeni ulov za ribolov određenih malih pelagijskih vrsta i ribolov u industrijske svrhe u Sjevernome moru (SL L 370, 30.12.2014., str. 35.).
   
      (3)  Uredba Vijeća (EZ) br. 850/98 od 30. ožujka 1998. o očuvanju ribolovnih resursa putem tehničkih mjera za zaštitu nedoraslih morskih organizama (SL L 125, 27.4.1998., str. 1.).
   
      (4)  http://www.ices.dk/sites/pub/Publication%20Reports/Forms/DispForm.aspx?ID=32869